Ego G. de Monte Medio miles notum facio universis presentes litteras inspecturis quod ego, laude et consensu Lucie uxoris mee nec non et Johannis filii mei, dedi et concessi in puram et perpetuam elemosinam Deo et beate Marie Vallisbaionis et abbatisse et conventui ejusdem loci duo sextaria frumenti ad mensuram Lingonensem annuatim percipienda in terciis meis de Monte Medio. Et si dicte tercie non sufficerent ad solutionem supradicti frumenti, obligo proventus molendini mei de Monte Medio et omnia bona mea mobilia et immobilia quousque dicta elemosina plenarie persolvatur. De qua elemosina me devestiens dictam abbatissam nomine abbatie sue et conventus sui corporaliter investivi et in possessionem posui corporalem. Promittentes autem tam ego G. quam supradicta Lucia et Johannes filius meus per juramentum nostrum super sancta Dei evangelia prestitum dictam elemosinam nos in perpetuum et inviolabiliter /servaturos et contra per nos vel per alium facto vel verbo in judicio vel extra nullatenus nos venturos nec nos alicui nec volenti contraire in aliquo consensuros. Renuntiantes expresse et certa scientia et sub prestito juramento omni auxilio tam juris canonici quam civilis et juri dicenti donationem non puram posse revocare, et specialiter dicta Lucia uxor mea beneficio dotis et ypothece privilegio. Hanc autem elemosinam seu donationem laudavit et concessit Beatrix, domina de Ruppe Forti, ad cujus feodum dicta elemosina pertinebat. In cujus rei testimonium, nos Beatrix, domina de Ruppe Forti, presentibus litteris sigillum nostrum una cum sigillo venerabilis viri A., archidiaconi Divionensis, apposuimus in robur et firmitatem veritatis. Cui concessa est a supradicto milite et uxore ejus et filio potestas plenaria omnium contra dicentium maliciam per censuram ecclesiasticam refrenare. Actum anno Domini M° CC° LVII°, mense junii.